പാചകവാതക വിലവര്ധന യുപിഎ തുടങ്ങിയ സാമ്ബത്തികനയം എന്ഡിഎ വേഗത്തില് നടപ്പിലാക്കുന്നു: കെ എന് ബാലഗോപാല് തിരുവനന്തപുരം രണ്ടാം യുപിഎ സര്ക്കാര് തുടക്കം കുറിച്ച സാമ്ബത്തികനയവും ആ നയം വളരെ വേഗത്തില് നടപ്പിലാക്കി കൊണ്ടിരിക്കുന്ന എന്ഡിഎ സര്ക്കാരുമാണ് പാചകവാതക വിലവര്ധനവിന്റെ കാരണക്കാരെന്ന് മന്ത്രി കെ എന് ബാലഗോപാല്.കോവിഡിനെക്കുറിച്ചുളള ഏറ്റവും പുതിയ അപ്ഡേറ്റുകള് ഇവിടെ വായിക്കൂ ഈ സാഹചര്യത്തില് മുഖ്യമന്ത്രി എല്പിജി സിലിണ്ടറുകളുടെ വില കുറയ്ക്കണമെന്നും സബ്സിഡി പുനഃസ്ഥാപിക്കണമെന്നും കേന്ദ്രത്തിനോട് ആവശ്യപ്പെട്ടുകൊണ്ട് കത്തയച്ചിട്ടുണ്ട്. കേന്ദ്രത്തിന്റെ ഈ തലതിരിഞ്ഞ നയത്തിനെതിരെ ഭരണ പ്രതിപക്ഷവ്യത്യാസമില്ലാതെ പ്രതിഷേധം ഉയര്ത്തേണ്ട സാഹചര്യമാണ് മുന്നിലുള്ളതെന്നും മന്ത്രി പറഞ്ഞു. കെ വി സുമേഷ് എംഎല്എയുടെ ശ്രദ്ധക്ഷണിക്കല് നോട്ടീസിനുള്ള മറുപടി നല്കുകയായിരുന്നു മന്ത്രി. 2013 വരെ സബ്സിഡി നിരക്കില് പാചകവാതക സിലിണ്ടര് നല്കുന്ന രീതിയാണ് നിലനിന്നിരുന്നത്. എന്നാല് 2013 ല് രണ്ടാം യുപിഎ സര്ക്കാര് ഈ രീതിഅവസാനിപ്പിക്കുകയും ഡിബിഡി സ്കീം നടപ്പിലാക്കുകയുംചെയ്തു. അതായത് ഉപഭോക്താക്കള് മാര്ക്കറ്റ് വില നല്കി സിലിണ്ടര് വാങ്ങുകയും അതിന്റെ സബ്സിഡി അവര്ക്ക് ബാങ്ക് അക്കൗണ്ടില് നല്കുന്നരീതി കൊണ്ടുവന്നു. അതിനോടൊപ്പം തന്നെ സബ്സിഡി സിലിണ്ടറുകളുടെ എണ്ണവും കുറച്ചു. ഈ തീരുമാനം ഭാവിയില് സബ്സിഡി എന്നേക്കുമായി ഇല്ലാതാക്കുമെന്ന അപകടം ഇടതുപക്ഷം അന്നേ ചൂണ്ടികാണിച്ചിരുന്നു.2019 20 സാമ്ബത്തിക വര്ഷത്തില് 35,605 കോടിരൂപയാണ് പാചക വാതക സബ്സിഡിക്കായി നീക്കി വെച്ചത്. 2020 21 വര്ഷത്തില് സബ്സിഡിക്കായി നീക്കി വെച്ച തുക 25,520 കോടിയായി കുറഞ്ഞു. 2021 22 കേന്ദ്ര ബഡ്ജറ്റില് പാചകവാതകത്തിന്റെ സബ്സിഡിക്ക് വേണ്ടി വെറും 12,480 കോടി രൂപ മാത്രമാണ് കേന്ദ്ര ബജറ്റില് നീക്കി വെച്ചിരിക്കുന്നത്. എന്നാല് രണ്ടാം എന്ഡിഎ സര്ക്കാരിന്റെ തുടക്കത്തില് 2020 മേയ് മുതല് ഗുണഭോക്താക്കളുടെ ബാങ്ക് അക്കൗണ്ടിലേക്കുള്ള സബ്സിഡിയുടെ വരവ് നിലച്ചു. ഒന്നാം മോഡി സര്ക്കാരിന്റെ കാലം മുതല് പടിപടിയായി പാചക വാതക വില വര്ധിപ്പിച്ചു. കോവിഡ് മഹാമാരി രൂക്ഷമായിരുന്ന കാലഘട്ടത്തില് ഈ വിലവര്ധന രൂക്ഷമായി. 2020 മെയ്മാസം 581 രൂപ മാത്രം വിലയുണ്ടായിരുന്ന 14.2 കിലോ സിലിണ്ടറിന് 2021 ഒക്ടോബര് മാസവസാനം 940.5 രൂപയായി. അതായത് ഈ കാലയളവില് 61 ശതമാനത്തിന്റെ വര്ധനവുണ്ടായി.അന്താരാഷ്ട്ര മാര്ക്കറ്റിലെ, പ്രത്യേകിച്ചും സൗദി ആരംകോയുടെ വിലക്കനുസൃതമാണ് പാചകവാതക വില എന്നായിരുന്നു കേന്ദ്ര സര്ക്കാര് പറഞ്ഞുവെച്ചിരുന്നത്. ഇതനുസരിച്ച് നോക്കിയാല് 2014 15 സാമ്ബത്തിക വര്ഷത്തില് ഒരു മെട്രിക് ടണ് എല്പിജിയുടെ അന്താരാഷ്ട്ര വില 880 ഡോളര് ആയിരുന്നത് 2016 17 ല് 394 ഡോളര് ആയും 2021 22 സാമ്ബത്തിക വര്ഷത്തില് 382 ഡോളര് ആയും കുറഞ്ഞു. അതേസമയം ഗാര്ഹിക പാചകവാതകത്തിന്റെ വില 2014 15 ഇല് 432 രൂപയായും 2016 17 ഇല് 476 ആയും 2021 22 ഇല് 900 രൂപയായും വര്ധിക്കുകയാണ് ഉണ്ടായത്. വില കൂടാനുള്ള പ്രധാന കാരണം പാചക വാതകത്തിന്റെ സബ്സിഡി എടുത്തു കളഞ്ഞതാണ്.കൊട്ടിഘോഷിച്ച് കേന്ദ്ര സര്ക്കാര് നടപ്പിലാക്കിയ കുറഞ്ഞ നിരക്കില് പാവപ്പെട്ടവര്ക്ക് പാചക വാതകം നല്കുന്ന പ്രധാന്മന്ത്രി ഉജ്ജ്വല് യോജനയുടെ ഗുണഭോക്താക്കളായ പാവങ്ങള് ആദ്യ തവണ സിലിണ്ടര് വാങ്ങിയ ശേഷം ഉയര്ന്ന വില കാരണം പാചക വാതകം ഉപയോഗിക്കുന്നത് അവസാനിപ്പിച്ചുവെന്ന് 2019 ലെ സിഎജി തന്നെ റിപ്പോര്ട്ട് ചെയ്തിട്ടുണ്ട്.ചരക്കുസേവന നികുതി നിയമം നിലവില് വരുന്നതിനു മുന്പ് പാചകവാതകത്തിന്റെ മൂല്യവര്ധിത നികുതി 5 ആയിരുന്നു. ചരക്കുസേവന നികുതി നിയമം നിലവില് വന്നപ്പോള് നികുതി 5 ആയി നിലനിര്ത്തിയെങ്കിലും ഇതില് 2.5 കേന്ദ്രത്തിന് അവകാശപ്പെട്ടതാക്കി മാറ്റി. അതായത് സംസ്ഥാനങ്ങള്ക്ക് കേന്ദ്രവുമായി നികുതി പങ്കെടുക്കുന്നതിലൂടെ 2.5 ശതമാനം നികുതി നഷ്ടം ഉണ്ടായി. നികുതിനിരക്ക് ജിഎസ്ടി നടപ്പിലാക്കുന്നതിന് മുന്പും ഇപ്പോഴും മാറ്റമില്ലാതെ തുടരുന്നതിനാല് പാചകവാതകത്തിന്റെ വിലക്കയറ്റത്തിന് നികുതി നിരക്കുമായി ബന്ധമില്ല എന്ന് കാണാവുന്നതാണ്. വന്തോതില് മണ്ണെണ്ണയുടെ വിഹിതം കേന്ദ്രം വെട്ടികുറച്ചതിലൂടെ കോവിഡ് മൂലമുള്ള സാമ്ബത്തികപ്രതിസന്ധിയില് നട്ടംതിരിയുന്ന സാധരണക്കാര് എകദേശം 900 നിരക്കിലുള്ള എല്പിജി സിലിണ്ടര് വാങ്ങാന് നിര്ബന്ധിതമായിരിക്കുകയാണ്. ഇത് സ്ഥിതി രൂക്ഷമാക്കുകയാണെന്നും മന്ത്രി പറഞ്ഞു.